**Fotografia în formă de inimă**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

când m-am privit ultima oară

lipsea ceva din mine

sub cicatricea aceea

rămasă acolo

de ceva vreme

simt furnicături

ultimul război pe care

l-am purtat cu mine însumi

a fost în primăvara în care

mama își rătăcise umbra între

malurile Crișului Repede

dacă mă întrebați ce căuta acolo

o să vă spun:

își căuta pruncii

zi de zi în calendarul lipit

sub fotografia familiei

își nota zilele în care poștașul

uita să-i aducă vești

în cele din urmă a crezut de cuviință

să încuie poarta și să urce

în primul autobuz ce va o duce

înspre capătul lumii

cu Dumnezeu în gând și în suflet și

cu imaginea completă a pruncilor ei

a pornit spre oraș

pe sora mea nu o văzuse

de mai bine de un an

știa că locuise cândva după

blocurile acelea de netrecut

și că o va găsi acolo

împreună cu primul ei nepoțel

ajunsă la margine de apă

l-a implorat pe Dumnezeu

"Doamne,ajută-mă să-mi găsesc fata"

și cum Dumnezeu era ocupat

cu alte treburi cerești

a lăsat-o singură

să lupte cu necunoscutul

de ajuns n-a mai ajuns să-și vadă fata

și nici să mai descuie poarta...

de atunci sub cicatricea rămasă pe suflet

simt furnicături

fotografia de pe peretele scorojit

are forma unei inimi și

plânge la fiecare răsărit al zorilor

să nu mă întrebați

de ce

lăsați-mi puțină liniște

doar atât

cât să-l conving pe Dumnezeu că mama

l-a iubit

și că

mâine ar fi fost ziua ei